Source: https://www.us-rs.si/aktualno/novice/odlocba-ustavnega-sodisca-st-up-44116-z-dne-24-1-2019/
Timestamp: 2019-08-24 11:12:59+00:00

Document:
Odločba Ustavnega sodišča št. Up-441/16 z dne 24. 1. 2019 » us-rs.si
Odločba Ustavnega sodišča št. Up-441/16 z dne 24. 1. 2019
Ustavno sodišče je odločalo o ustavni pritožbi zoper pravnomočni sklep sodišč o podaljšanju pripora. Pritožnik je trdil, da mu je sodišče kršilo pravico do izjave v postopku, ker je njemu in njegovemu zagovorniku predlog državnega tožilca za podaljšanje pripora vročilo po telefaksu in jima določilo le eno uro časa, da se o predlogu izjavita.
Ustavno sodišče je ponovilo svoje ustaljeno stališče, da mora biti v skladu z 22. členom Ustave stranki dana možnost izjave o celotnem procesnem gradivu, ki je v sodnem spisu in ki lahko vpliva na odločitev sodišča. Poudarilo je, da ima pravica do izjave še posebno ustavnopravno težo v postopku odločanja o priporu, saj gre za odločanje o posegu v posameznikovo osebno svobodo. Sodišče mora priprto osebo seznaniti z vsem gradivom, ki bi utegnilo vplivati na odločitev o priporu, in ji omogočiti primeren rok, da se do njega opredeli. To velja tako v postopku odločanja o odreditvi pripora kot v postopku odločanja o podaljšanju pripora.
Po presoji Ustavnega sodišča je čas ene ure občutno prekratek, da bi se lahko pritožnik in njegov zagovornik s predlogom za podaljšanje pripora seznanila in nanj argumentirano odgovorila. Po stališču Ustavnega sodišča bi moralo sodišče – ne glede na to, da je bil predlog za podaljšanje pripora vložen samo dan pred dnem, ko je veljavnost predhodnega sklepa o priporu potekla – pritožniku in njegovemu zagovorniku za odgovor omogočiti vsaj zakonsko predvideni rok 24 ur. Ker sodišče tega ni storilo, je Ustavno sodišče ugotovilo kršitev pravice do izjave iz 22. člena Ustave.
[301.01 KB]

References: sodišče 
 sodišče 
 sodišče 
 Sodišče 
 sodišče 
 sodišče 
 sodišče